เหตุฉุกเฉินที่ญี่ปุ่นมิได้ทำให้ภาคเอเชียตะวันออกเฉียงใต้ เปลี่ยนแผนการที่จะผลิตกระแสไฟฟ้าจากพลัง นิวเคลียร์
เหตุฉุกฉินเกี่ยวกับนิวเคลียร์ที่ญี่ปุ่นมิได้ทำให้ประเทศในภาคเอเชียอาคเนย์รวมทั้งประเทศไทยเปลี่ยนใจไม่สร้างโรงไฟฟ้านิวเคลียร์
การเกิดเหตุฉุกเฉินเกี่ยวกับนิวเคลียร์ในญี่ปุ่นทำให้มีการถกอภิปรายเกี่ยวกับเรื่องความปลอดภัยของพลังนิวเคลียร์กันใหม่ในภาคพื้นเอเชีย-แปซิฟิก อันเป็นภูมิภาคที่เสี่ยงภัยธรรมชาติมากที่สุดในโลก ในภาคเอเชียตะวันออกเฉียงใต้นั้นยังไม่มีโรงไฟฟ้านิวเคลียร์สำหรับผลิตกระแสไฟฟ้า แต่ประเทศส่วนมากในภูมิภาคนั้นมีแผนจะพัฒนากระแสไฟฟ้าจากพลังงานนิวเคลีย์ทั้งๆที่เกิดเหตุฉุกเฉินที่ญี่ปุ่นแล้วก็ตาม ประธานของคณะกรรมการพลังงานปรมาณูแห่งเวียดนาม หว๋ง หู ดัน กล่าวว่า เวียดนามกำลังเฝ้าดูเหตุฉุกเฉินในญี่ปุ่นอย่างใกล้ชิดและตระหนักดีว่าประชาชนเป็นห่วงกังวลเรื่องนั้น แต่เขาไม่คาดหมายว่าเรื่องดังกล่าวจะกระทบกระเทือนแผนการของเวียดนามที่จะสร้างโรงไฟฟ้านิวเคลียร์อย่างน้อยแปดแห่ง นายหว๋ง หู ดัน กล่าวด้วยว่า เวียดนามจะนำเทคโนโลยีล่าสุดมาใช้ ซึ่งเป็นเทคโนโลยีที่ปลอดภัยมากกว่าเทคโนโลยีรุ่นเก่าที่ใช้อยู่ที่โรงไฟฟ้านิวเคลียร์ฟูกูชิมา ไดอิจิที่ญี่ปุ่นและว่าเวียดนามมีแผนจะสร้างโรงไฟฟ้าพลังนิวเคลียร์ในอีกสามปีข้างหน้า ส่วนประเทศไทยมีแผนจะสร้างโรงไฟฟ้าพลังนิวเคลียร์ห้าแห่งภายในปีพุทธศักราช 2568 หลังจากเกิดเหตุฉุกเฉินที่โรงไฟฟ้าพลังนิวเคลียร์ของญี่ปุ่นแล้ว รัฐบาลไทยกล่าวว่าจะนำเรื่องที่มีผู้วิตกกังวลเกี่ยวกับความปลอดภัยของนิวเคลียร์มากขึ้นนั้นมาประกอบการพิจารณาด้วย โฆษกรัฐบาลไทย รองศาสตราจารย์ ดร.ปณิธาน วัฒนายากร กล่าวว่า ข้าพเจ้าคิดว่าจนกว่าเราทราบแน่ชัดว่าเกิดอะไรขึ้นที่ญี่ปุ่น รัฐบาลของหลายประเทศอาจจะต้องหาข่าวสารเพิ่มเติมเกี่ยวกับประเด็นปัญหาที่ว่านี้ ดังนั้นข้าพเจ้าคิดว่า ประเด็นปัญหาดังกล่าวทำให้เกิดความวิตกกังวลกัน ซึ่งไม่ใช่ของใหม่ ข้าพเจ้าหวังว่าคณะกรรมการของไทยซึ่งกำลังดำเนินงานเกี่ยวกับประเด็นปัญหาที่ว่านี้คงจะหาคำตอบเกี่ยวกับเรื่องนี้ได้ อาจารย์ปณิธานกล่าวด้วยว่า ถ้ามีการประวิงแผนการสร้างโรงไฟฟ้าพลังนิวเคลียร์ในประเทศไทยละก้อ น่าจะเกิดจากความยุ่งยากทางเทคนิคและการศึกษาเกี่ยวกับความเป็นไปได้มากกว่า หาใช่เพราะเหตุฉุกเฉินที่โรงไฟฟ้าพลังนิวเคลียร์ของญี่ปุ่นไม่ ผู้ชำนัญพิเศษด้านเอเชียอาคเนย์ คาร์ล เธเย่อร์ แห่งมหาวิทยาลัย นิว เซ้าท์ เวลส กล่าวว่า เหตุฉุกเฉินที่ญี่ปุ่นอาจทำให้บางประเทศพิจารณาทบทวนแผนงานเกี่ยวความปลอดภัยเพื่อป้องกันความเสี่ยงที่เกิดจากพลังนิวเคลียร์ แต่ว่าการที่ภาคเอเชียอาคเนย์ต้องการพลังงานเพิ่มขึ้นอย่างรวดเร็วทำให้มีทางเลือกอื่นๆไม่กี่อย่าง คุณ คาร์ล เธเย่อร์ กล่าวว่า เราสามารถใช้พลังน้ำ เชื้อเพลิงชีวภาพและพลังลมได้ แต่เศรษฐกิจที่กำลังขยายตัวอย่างมากมาย การบริโภคที่เพิ่มขึ้น การที่คนใช้เครื่องมือเครื่องไม้ที่ทันสมัยขึ้นและข้าวของตามบ้านที่ใช้พลังงานเหล่านี้ล้วนแต่เป็นสิ่งที่จะต้องเหนี่ยวรั้งไว้ก่อนเพื่อจะได้ไม่ทำให้เกิดความต้องการด้านพลังงานอย่างมหาศาล โรงไฟฟ้าพลังนิวเคลียร์ที่บาตานในฟิลิปปินส์ซึ่งสร้างขึ้นราวๆปีพุทธศักราช 2523 เป็นโรงไฟฟ้าพลังนิวเคลียร์แห่งเดียวในภาคเอเชียอาคเนย์ แต่ไม่เคยใช้เพราะความวิตกกังวลเกี่ยวกับแผ่นดินไหวและภูเขาไฟที่อยู่ใกล้ๆ แต่รัฐบาลฟิลิปปินส์กำลังพิจารณาเรื่องที่จะใช้โรงไฟฟ้าพลังนิวเคลียร์แห่งนั้นเพื่อสนองความต้องการด้านพลังงาน